Areál piety na kóte 748 Háj

Areál piety na kóte 748 Háj je najväčším vojenským pohrebiskom československých vojakov na Slovensku, ktorí padli počas druhej svetovej vojny na území bývalých okresov Liptovský Mikuláš, Liptovský Hrádok, Ružomberok a Dolný Kubín. Areál piety je cintorínom s pamätníkom a tvoria ho tieto hlavné objekty:
 Pamätník padlým vojakom 1. československého armádneho zboru v Sovietskom zväze.
 Schodisko so súsoším
 Vojenský cintorín

Celý areál bol stavaný v rokoch 19501961 a slávnostne ho odhalili pri príležitosti 16. výročia oslobodenia mesta Sovietskou armádou 9. mája 1961. Autormi výtvarného riešenia pamätníka sú architekti Aladár Búzik a Vladimír Bauer. V roku 1963 bol celý areál vyhlásený za národnú kultúrnu pamiatku.Ján Hraško: Pochodne slobody, Osveta, Bratislava 1964, str. 126

 Poloha 
Areál piety je umiestnený na kóte 748 Háj – Nicovô. Z tohto miesta je nezabudnuteľný pohľad na okolitú Liptovskú kotlinu, na mesto Liptovský Mikuláš, Liptovskú Maru a okolité dediny. Pri dobrom počasí je vidieť Chočské vrchy, Nízke, Západné i Vysoké Tatry. Na Háj, ktorý je od mesta vzdialený 3,7 kilometra, vedie udržiavaná cesta a je možné dostať sa tam autom.

 Schodisko so súsoším 
náhľad|Rady hrobov
Nástupové schodisko vedie od vstupných monumentálnych súsoší, ktoré boli vytvorené tepaním a zváraním ich jednotlivých častí. Vľavo je súsošie „Prísaha“ od akademického sochára Miroslava Ksandra a vpravo „Oslobodenie“ od akademického sochára Alfonza Gromu, ktoré tam boli osadené v roku 1961. Na ľavom podstavci súsošia je aj tento nápis v slovenskom jazyku: „Vy drahí, vraciate nám drahú mať. Kľakáme k hrobom, kde už spíte nemí. A šepkáme len: Viečnaja pamiať! Žijúcim mŕtvym v našej rodnej zemi.“ Na pravom podstavci je ten istý text napísaný v jazyku ruskom.
Schodisko je lemované bočnými podstavcami s kovovými vencami a po kamenných schodoch vedie návštevníka na plateau celého areálu.

 Vojenský cintorín 
náhľad|Schodisko, pohľad z plateau
V desiatich radoch, po oboch stranách schodiska, je 1415 hrobov a je tu pochovaných 1 361 príslušníkov 1. československého armádneho zboru v ZSSR, ktorí padli od januára až do apríla 1945 pri dobývaní mesta Liptovský Mikuláš a počas bojov v okolí Liptovského Mikuláša. Hroby sú lemované jednoduchými kameninovými obrubníkmi.

 Pamätník  
náhľad|Plateau a pylón pamätníka
Samotný pamätník tvorí plateau, odkiaľ sa do výšky dvíha 15 metrov vysoký pylón vyrobený zo spišského travertínu. K terénu je upevnený štyrmi nárožnými soklami s tepanými vázami pre grécky oheň. Driek pylónu má čistú geometrickú podobu, ktorá sa končí kovovým hrotom, na vrchole ktorého je päťramenná hviezda. Od roku 1959 sú v spodnej časti pylónu, umiestnené reliéfy „Uctenie zástavy“ a „Pomoc ranenému“ od akademického sochára Miroslava Ksandra. Od akademického sochára Alfonza Gromu sú reliéfy: „Kladenie venca“ a „Výjav nad hrobom“.

 Referencie  

 Galéria 

 Iné projekty 

 Externé odkazy  
 http://mikulas.dnes24.sk/video-sochari-navrhuju-susosia-na-haji-pozrite-si-video-z-roku-1959-148263

Kategória:Pamätníky na Slovensku
Kategória:Pamätníky druhej svetovej vojny